שאלות של תרבות וזהות דף למנחה
 [ראו דף כללי לגבי דרך הלימוד הבית מדרשית]
בלימוד זה נתמקד בזיקות הגומלין שבין התרבות היהודית המסורתית הנשענת על מקורות עתיקים, לבין תרבות ישראלית חילונית מודרנית, הנשענת על המהפכה הציונית והגשמתה בארץ ישראל. בין שתי תרבויות היסוד הללו קיימים מתחים, ניגודים, רצפים והשלמות, שעליהם נעמוד.
בפתח הלימוד נציע בירור מושגי רחב להגדרות התרבות באשר היא ולמרכיביה, ובעקבות זאת נציג שני דגמים: 
א. תרבות יהודית - תמצית גבישית של מרכיבי התרבות היהודית כפי שהם משתקפים במקרא ובספרות חז"ל. 
ב. תרבות חילונית - תודעתה ומרכיביה של התרבות החילונית, כפי שהם משתקפים בשני טקסטים מודרניים, המבטאים את הווייתה של החברה הצעירה המתהווה בארץ ישראל, המורדת במרכיבי תרבות יהודית מרכזיים ומתנכרת להם, כחלק מהמהפכה הציונית אשר שאפה לעצב 'אדם חדש', בארץ.

במהלך הלימוד נשרטט את קווי המתאר של האדם החדש המתעצב בארץ ישראל.  האם אנו מוצאים קווי מתאר מסורתיים? מהם היחסים עם ה'יהדות' הגלותית?  
נברר האם מוטיב ההרס והבנייה מחדש היה אמנם הכרחי לכינונה של חברה עברית-ציונית חדשה בארץ ישראל. האם כדי לעצב מחדש את מרכיבי היסוד התרבותיים, יש צורך במרד ובריחוק ממרכיבי היסוד המסורתיים? 
מטרת הלימוד היא להתחקות אחר הגבישים המרכזיים של התרבות היהודית, ולעמת אותם עם קווי המתאר התרבותיים של האדם החדש המתעצב בארץ ישראל. 
אנו מציעים לקיים את הלימוד בשלושה חלקים:
1.	לימוד פותח במליאה.
2.	לימוד בחברותות בקבוצות קטנות.
3.	אסיף סיום במליאה.